再次前韵戲志康
作者：趙鼎臣
朝代：宋

paragraphs: 賈侯少日規原涉，酒徒劍客交相接。
官成忽綰縣令章，文墨能令豪士怯。
滿庭牒訴若沈迷，過眼詩書聊領獵。
發狂正爾不能堪，大叫赫然胥吏懾。
西城曉出頗匆匆，日射圍場光有曄。
鹿傷鶴膝畏鵰盤，兔中鶻拳愁犬躡。
獲多意解始開顔，暗覺微渦生兩靨。
逡巡下令釋前禽，尚恐流殷人競喋。
不知誰忽遣君知，佐饔而嘗心頗輒。
新詩不減子虛篇，喜意似書城濮捷。
更因乞肉苦譏嘲，句險詞夸終類俠。
莫瞋令尹少須之，報聘已裝珠一篋。